**KERÉKPÁRKÖLCSÖNZÉSI SZERZŐDÉS**

**Kölcsönzési díjak:**

1 óra: 500 Ft

2 óra: 800 Ft

3 óra < 300 Ft/óra

1 nap (24 óra) 3000 Ft

**Kerékpárkölcsönzés szabályzata:**

A kölcsönző fél a kölcsönzési szerződés aláírásával elfogadja az alábbi feltételeket:

Kerékpárt 14. életévét betöltött, cselekvőképes, személyi okmánnyal rendelkező magyar, vagy külföldi állampolgár bérelhet.

A kölcsönzési szerződés elkészítéséhez a bérlőnek érvényes személyi igazolványt (helyettesíthető jogosítvánnyal vagy útlevéllel) és lakcímkártyát kell bemutatnia, melyek legfontosabb adatait a bérbeadó a szerződésen írásban rögzíti.

A bérlő hozzájárul, hogy ezen okmányáról a bérbeadó fénymásolatot készítsen, amit a kerékpár visszavételekor a bérlő rendelkezésére bocsát.

**Letét:** egy érvényes személyi okmányt (lakcímkártya, jogosítvány, diákigazolvány, adókártya, stb.) kell letenni.

**Biztosítéki kaució:** A kölcsönzés feltétele a jelen szerződésben foglaltakon túlmenően, kölcsönzött kerékpáronként, készpénzben meghatározott kaució, 10 000 Ft/kerékpár átadása a bérbeadónak, aki a kaucióból bármely jogcímen keletkező anyagi igényét a jelen felhatalmazás alapján közvetlenül kielégítheti.

**Kölcsönözhető kerékpárok száma:**

Egy személy maximum 2 db kerékpárt kölcsönözhet.

A bérlő a kerékpárt a kölcsönzés helyén, a bérleti szerződésben meghatározott nyitvatartási időben köteles leadni.

Nyitva tartási idő: 9-17 óráig

Kölcsönzési órának, vagy napnak, és így díjfizetésre köteles órának, vagy napnak számít minden megkezdett óra, vagy nap. Amennyiben a bérleti szerződés lejártától számított 2 órán belül a kerékpár nem kerül visszaadásra, akkor a bérbeadó egyrészt feljelentéssel él a rendőrség felé a kerékpár vélelmezett eltulajdonítása miatt, másrészt az alábbi anyagi igényét érvényesítheti a bérlővel szemben:

- egy összegben kérheti a kerékpár meghatározott kárértékének megtérítését

- a kerékpár visszaadásáig, vagy az értéke megtérítéséig napi 3000 Ft használati díjat számíthat fel a bérlő felé.

**Kölcsönzési díj, egyéb díjak, követelések megfizetése, esedékessége:**

A bérleti díjat a kerékpár átvételekor (bérlés megkezdésekor, előre) kell a bérlőnek megfizetnie, készpénzben, minden megkezdett óra után.

A kerékpár megrongálódásából, elvesztéséből eredő – jelen szerződési feltételekben később szabályozott összegű - bérbeadói anyagi igényeket a kerékpár visszahozatalakor kell a bérlőnek megfizetnie. A bérbeadó bármely, jelen szerződési feltételeken alapuló, a bérleti jogviszonyhoz kapcsolódó igényét jogosult a letett biztosítéki kaució terhére, beszámítással rendezni. Minden esedékességkor meg nem fizetett pénzkövetelés után a bérlő időarányosan köteles éves 20 % késedelmi kamatot fizetni.

**Felelősség a kerékpár sérülésének megtérítéséért:**

Amennyiben a kerékpár sérült állapotban kerül visszahozatalra, attól függetlenül, hogy a káresemény ön-, vagy egy harmadik fél hibájából történt, a javítás költsége a bérlőt terheli. A javítás kizárólag a Tourinform Iroda által meghatározott szervizben történhet. A bérlő kérésére a bérbeadó a sérült kerékpárt szakvélemény, illetve összehasonlító kár árajánlat elkészítésének céljából 1 napra (bérleti díj fejében) rendelkezésére bocsátja, e körben azonban egyedi biztosítékot kérhet a bérlőtől.

A bérlő a javítás kalkulált költségét a visszaadáskor köteles a bérbeadónak megtéríteni.

**Közös célunk a lopás elkerülése/biztonsági felhívások:**

Lopás esetén a teljes kárérték a bérlőt terheli. Amennyiben a bérlőt terhelő lopási kár nem kerül rendezésre, az feljelentést von maga után.

**Saját biztonsága érdekében!**

A bérbeadó, kerékpár kölcsönzése esetén, kérésre, a kölcsönzési időszakra ingyenesen biztosít kerékpáros sisakot, amelyet a kerékpár visszaadásakor kell leadni. Amennyiben a sisak sérülten, vagy nem kerül vissza, akkor a bérlő köteles annak értékét (10.000 Ft) megtéríteni.

**Egyéb feltételek:**

A Tourinform Iroda a kerékpárokat műszakilag átvizsgált és működőképes állapotban adja át. Az esetleges balesetekért, személyi sérülésekért, másnak okozott kárért felelősséget nem vállal. A bérlő a bérleti szerződés aláírásával hozzájárul ahhoz, hogy a bérbeadó a megadott személyes adatait a bérleti jogviszony fennállásáig, illetve az azon alapuló bérbeadói követelés megtérítéséig kezelje az adatvédelmi jogszabályok rendelkezései szerint. Jelen beleegyezés kiterjed egyben a bemutatott személyi okmányok adatainak rögzítésére, akár az okmány fénymásolása útján. A bérlő hozzájárul ahhoz, hogy a bérbeadó a bérlő által leadott személyi okmányt (jogosítvány, adókártya, diákigazolvány, forgalmi engedély, stb.) a kerékpár visszaszolgáltatásáig letétként megőrizze. Tudomásul veszi, hogy ezen okmányt a letétből a kerékpár visszaszolgáltatásáig nem kaphatja vissza.

Amennyiben a kölcsönző fél nem kíván okmányt letétbe helyezni, és nem járul hozzá annak fénymásolásához sem, akkor a bérbeadó az adott kerékpár kárértékét (100.000 Ft) kérheti letétként a bérleti díjon felül. Ebben az esetben további biztosítéki kauciót nem kell letétbe helyezni. A letétből eredően a bérlő a kerékpár visszaszolgáltatásáig terjedő időre vonatkozóan a bérbeadóval szemben semmilyen jogcímen, semmilyen igényt sem jogosult érvényesíteni, mivel a letét visszaadása kizárólag a bérlő mulasztásától függhet.

A bérbeadó fenntartja magának a jogot, hogy a szabályzatban megfogalmazott kölcsönzési feltételekből, egyedi elbírálás, vagy szerződés alapján kedvezményt biztosítson.

Balatonkenese, ………………………………

…………………………………….. ……………………………………….

Bérbeadó Bérlő